
განმარტებითი ბარათი

„ელექტრონული კომუნიკაციების სფეროში მომსახურების მიწოდებისა და მომხმარებელთა უფლებების დაცვის შესახებ რეგლამენტის დამტკიცების თაობაზე“  საქართველოს კომუნიკაციების ეროვნული კომისიის 2006 წლის 17 მარტის №3 დადგენილებაში ცვლილების შეტანის შესახებ“ საქართველოს კომუნიკაციების ეროვნული კომისიის დადგენილების პროექტზე
ა) დადგენილების პროექტის მიღების მიზეზი
,,ელექტრონული კომუნიკაციების შესახებ“ საქართველოს კანონის 62-ე მუხლის მე-4 პუნქტის შესაბამისად, ელექტრონული საკომუნიკაციო მომსახურების მიმწოდებელი ვალდებულია საკუთარ აბონენტს დადგენილი სტანდარტების შესაბამისად მიაწოდოს მომსახურება სათანადოდ გაფორმებული ხელშეკრულების საფუძველზე. „ელექტრონული კომუნიკაციების სფეროში მომსახურების მიწოდებისა და მომხმარებელთა უფლებების დაცვის შესახებ“ რეგლამენტის (შემდგომში - რეგლამენტი) 83 მუხლის მე-2 პუნქტის შესაბამისად, მომხმარებელს ელექტრონული საკომუნიკაციო მომსახურება (შემდგომში - მომსახურება) მიეწოდება წერილობითი (მათ შორის, ელექტრონული) ხელშეკრულების ან/და დისტანციური გარიგების საფუძველზე, ხოლო რეგლამენტით განსაზღვრულ შემთხვევებში მომხმარებელს მომსახურება შეიძლება მიეწოდებოდეს სხვა ფორმით დადებული ხელშეკრულების საფუძველზე, მომხმარებლის თანხმობის დამადასტურებელი მექანიზმის გამოყენებით. ამავე მუხლის მე-3 პუნქტის ბ) ქვეპუნქტის შესაბამისად, მომსახურების მიმწოდებელმა მომსახურების ხელშეკრულებაში ნათლად უნდა მიუთითოს აბონენტის საიდენტიფიკაციო და საკონტაქტო ინფორმაცია (მათ შორის, ელექტრონული ფოსტის მისამართი, ასეთის მომსახურების მიმწოდებლისთვის მიწოდების შემთხვევაში). ამავე რეგლამენტის მე-12 მუხლის მე-12 პუნქტის შესაბამისად, ელექტრონული საკომუნიკაციო მომსახურების მიმწოდებელი, მიუხედავად იმისა, ამ დადგენილებით გათვალისწინებული თუ რომელი წესით ახდენს მომხმარებლების იდენტიფიცირებასა და გადამოწმებას, ვალდებულია უზრუნველყოს მომხმარებლების სწორი იდენტიფიცირება. 
ამდენად, ელექტრონული საკომუნიკაციო მომსახურების მიმწოდებელი (შემდგომში - მომსახურების მიმწოდებელი) ვალდებულია მომხმარებელს  დადგენილი სტანდარტების შესაბამისად მიაწოდოს მომსახურება სათანადოდ გაფორმებული ხელშეკრულების ან/და დისტანციური გარიგების საფუძველზე, რა დროსაც უნდა უზრუნველყოს მომხმარებლის სწორი იდენტიფიცირება. 
მომხმარებლის სწორი იდენტიფიცირება აუცილებელია კანონმდებლობით განსაზღვრული ვალდებულებების შესასრულებლად, მაგრამ, ვინაიდან დღეის მდგომარეობით არ ხდება განმცხადებლის მიერ მითითებული მონაცემების სსიპ „სახელმწიფო სერვისების განვითარების სააგენტოს“ (შემდგომში - სააგენტო) მონაცემთა ბაზაში გადამოწმება, მომსახურების მიმწოდებლები აწყდებიან სირთულეებს და არსებობს შეცდომის დაშვების ალბათობა (მაგ. პირადი ნომრის რომელიმე ციფრის არასწორად მითითება, სახელში და გვარში ასოს შეცდომით მითითება). აქედან გამომდინარე, ელექტრონული საკომუნიკაციო მომსახურების (შემდგომში - მომსახურება) გაწევის თაობაზე ხელშეკრულების ან დისტანციური გარიგების დადებისას, განმცხადებლის მიერ მითითებული მონაცემების სისწორის გადამოწმებისთვის მომსახურების მიმწოდებელს უნდა გააჩნდეს შესაბამისი მექანიზმი. მონაცემების გადამოწმების ყველაზე საიმედო და უტყუარი საშუალება არის მონაცემების სააგენტოს მონაცემთა ბაზაში გადამოწმება. ამასთანავე, ვინაიდან ელექტრონული მომსახურების მიმწოდებელი პირების მიერ მონაცემთა გადამოწმების ამგვარი საშუალება ამ დრომდე არ იყო გათვალისწინებული კანონმდებლობით, მიზანშეწონილია, რომ ამ დადგენილების ამოქმედებამდე დადებულ ხელშეკრულებებში მითითებული მონაცემებიც გადამოწმდეს, რათა უზრუნველყოფილი იყოს აბონენტების ბაზის სიზუსტე. 
„ელექტრონული კომუნიკაციების სფეროში მომსახურების მიწოდებისა და მომხმარებელთა უფლებების დაცვის შესახებ რეგლამენტის დამტკიცების თაობაზე“  საქართველოს კომუნიკაციების ეროვნული კომისიის 2006 წლის 17 მარტის №3 დადგენილებაში ცვლილების შეტანის შესახებ“ საქართველოს კომუნიკაციების ეროვნული კომისიის დადგენილების პროექტით (შემდგომში - დადგენილების პროექტი) გათვალისწინებული ცვლილება უზრუნველყოფს მომსახურების ხელშეკრულების ან დისტანციური გარიგების დადებისას მომსახურების მიმწოდებლის მიერ მომსახურების მიღების მსურველ პირთა, ასევე, უკვე არსებულ მომსახურების ხელშეკრულებებში მითითებულ აბონენტთა სწორი იდენტიფიცირების შესაძლებლობას პირის მაიდენტიფიცირებელი სააგენტოს მონაცემთა ბაზაში გადამოწმების გზით. 

აღსანიშნავია, რომ მომხმარებლის მაიდენტიფიცირებელი მონაცემების სააგენტოს მონაცემთა ბაზაში გადამოწმების პრაქტიკა უკვე დამკვიდრებულია საქართველოს ენერგეტიკისა და წყალმომარაგების მარეგულირებელი ეროვნული კომისიის 2009 წლის 9 ივლისის №12 დადგენილებით დამტკიცებული ,,ბუნებრივი გაზის მიწოდებისა და მოხმარების წესებით“ და სიახლეს არ წარმოადგენს.   
ამავე დროს, დადგენილების პროექტით, მომსახურების მიმწოდებელი უფლებამოსილია უარი თქვას მომსახურების  ხელშეკრულების ან/და დისტანციური გარიგების დადებაზე თუ განაცხადში მითითებული პირის მაიდენტიფიცირებელი  მონაცემები (გარდა საკონტაქტო მონაცემებისა) არ დაემთხვევა სააგენტოს მონაცემთა ბაზაში არსებულ მონაცემებს და შეუძლებელი ხდება მომსახურების მსურველის სწორი იდენტიფიცირება. მომსახურების მიმწოდებელს, ასევე, ეძლევა უფლებამოსილება ამ დადგენილების ამოქმედებიდან 6 თვის ვადაში სააგენტოს მონაცემთა ბაზაში გადაამოწმოს უკვე არსებულ ხელშეკრულებებში მითითებულ მომხმარებელთა მონაცემები მათი სწორი იდენტიფიცირების მიზნით, ხოლო შეუსაბამობის გამოვლენის შემთხვევაში, მომხმარებელი ვალდებული იქნება მომსახურების მიმწოდებლისაგან ინდივიდუალური შეტყობინების მიღებიდან 30 დღის ვადაში შესაბამისობაში მოიყვანოს პირადი მონაცემები. ამ ვადაში მონაცემთა განუახლებლობის შემთხვევაში, მომსახურების მიმწოდებელი უფლებამოსილი იქნება მომხმარებელს შეუწყვიტოს მომსახურების მიწოდება. ამასთანავე, ეს არ უზღუდავს მომხმარებელს, შემდგომში, სწორი მონაცემების მითითებით კანონმდებლობით დადგენილი წესით გააფორმოს შესაბამისი ხელშეკრულება ელექტრონული საკომუნიკაციო მომსახურების მიმწოდებელთან.
ამდენად, დადგენილების პროექტით გათვალისწინებული რეგულაცია უზრუნველყოფს არა მხოლოდ მომსახურების ხელშეკრულების ან დისტანციური გარიგების დადების მიზნით მომსახურების მიმწოდებლის მიერ მომსახურების მიღების მსურველ პირთა იდენტიფიცირებას, უკვე არსებულ მომსახურების ხელშეკრულებებში მითითებული აბონენტების უზუსტო პირადი მონაცემების აღმოფხვრას, მოქმედი აბონენტების მონაცემთა სისტემატიზაციას და მათ მოყვანას ერთიან სამართლებრივ სტანდარტში, არამედ მომხმარებელთა უფლებების დაცვას უზუსტო მონაცემების გასწორების მიზნით აბონენტისთვის გონივრული ვადის - 30 დღიანი პერიოდის დაწესებით.  

ბ) დადგენილების პროექტის არსი და დამახასიათებელი ძირითადი ნიშნები
„ელექტრონული კომუნიკაციების სფეროში მომსახურების მიწოდებისა და მომხმარებელთა უფლებების დაცვის შესახებ რეგლამენტის დამტკიცების თაობაზე“  საქართველოს კომუნიკაციების ეროვნული კომისიის 2006 წლის 17 მარტის №3 დადგენილებაში ცვლილების შეტანის შესახებ“ საქართველოს კომუნიკაციების ეროვნული კომისიის დადგენილების პროექტით, რეგლამენტის 83 მუხლის მე-2 პუნქტის შემდეგ ემატება 21 პუნქტი. აღნიშნული ნორმით განისაზღვრება მომსახურების მიმწოდებლის უფლებამოსილება, სწორი იდენტიფიცირების მიზნით, გადაამოწმოს განაცხადში მითითებული პირის მაიდენტიფიცირებელი მონაცემები სააგენტოს მონაცემთა ბაზაში. აგრეთვე, მომსახურების მიმწოდებელს უფლება ეძლევა უარი თქვას ხელშეკრულების დადებაზე, თუ მონაცემები (გარდა საკონტაქტო ინფორმაციისა) არ ემთხვევა სააგენტოს მონაცემთა ბაზაში არსებულ ჩანაწერებს, რაც შეუძლებელს ხდის პირის იდენტიფიცირებას.
ამასთან, დადგენილების პროექტი აწესებს გარდამავალ პერიოდს და აწესრიგებს უკვე არსებულ აბონენტებთან ურთიერთობის საკითხს. მომსახურების მიმწოდებელი უფლებამოსილია ამ დადგენილების ამოქმედებიდან 6 თვის ვადაში სააგენტოს მონაცემთა ბაზაში გადაამოწმოს მოქმედ ხელშეკრულებებში მითითებული აბონენტების მონაცემები. შეუსაბამობის გამოვლენის შემთხვევაში, აბონენტი ვალდებულია მომსახურების მიმწოდებლისაგან ინდივიდუალური შეტყობინების მიღებიდან 30 დღის ვადაში შეასწოროს პირადი მონაცემები, ხოლო, აღნიშნულ ვადაში მონაცემთა განუახლებლობის შემთხვევაში, მომსახურების მიმწოდებელი უფლებამოსილია შეუწყვიტოს აბონენტს მომსახურების მიწოდება. აღნიშნული რეგულაცია ერთი მხრივ, უზრუნველყოფს არსებულ ელექტრონული საკომუნიკაციო მომსახურების შესახებ ხელშეკრულებებში მითითებული აბონენტების უზუსტო პირადი მონაცემების აღმოფხვრას, ხოლო, მეორე მხრივ, ელექტრონული საკომუნიკაციო მომსახურების მიწოდების შეწყვეტისთვის დადგენილი პირობები - უზუსტობის აღმოფხვრის მიზნით 30-დღიანი ვადის განსაზღვრა და ინდივიდუალური შეტყობინების ვალდებულება -  იცავს მომხმარებელთა ინტერესებს. ამასთანავე, მომსახურების შეწყვეტა, არ უზღუდავს მომხმარებელს, შემდგომში სწორი მონაცემების მითითებით კანონმდებლობით დადგენილი წესით გააფორმოს შესაბამისი ხელშეკრულება ელექტრონული საკომუნიკაციო მომსახურების მიმწოდებელთან.
გ) დადგენილების პროექტის საფინანსო-ეკონომიკური გაანგარიშება
დადგენილების პროექტის მიღება არ იქონიებს გავლენას საქართველოს კომუნიკაციების ეროვნული კომისიის ბიუჯეტზე. დადგენილების პროექტის მიღება, ასევე არ მოახდენს გავლენას სახელმწიფო ბიუჯეტის საშემოსავლო და ხარჯვით ნაწილებზე და არც მომსახურების მიმღები პირების/აბონენტების მდგომარეობაზე. 

დადგენილება გამოიწვევს ფინანსურ ხარჯებს მომსახურების მიმწოდებელი პირებისთვის, რადგან მათ მიერ მონაცემთა გადამოწმება სააგენტოს მონაცემტა ბაზაში დაკავშირებული შესაბამისი საფასურის გადახდასთან. 
დ) გენდერული თანასწორობის მდგომარეობაზე კანონქვემდებარე ნორმატიული აქტის პროექტის მოსალოდნელი ზეგავლენის შეფასება

დადგენილების პროექტის მიღებით გენდერული თანასწორობის მდგომარეობაზე ზეგავლენის მოხდენა მოსალოდნელი არ არის.

ე) ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან
არ არსებობს. 

ვ) დადგენილების  პროექტის ავტორი და წარმდგენი
დადგენილების პროექტის ავტორი და წარმდგენია საქართველოს კომუნიკაციების ეროვნული კომისია.

